runetrust/blame-folketinget-dk huggingface dataset:
Morten Messerschmidt (DF), 2006-04-05:
Man søger at fremme en indenrigspolitisk dagsorden, fordi man ikke kan overbevise de danske vælgere om, at den politik, man står for, er rigtig, og så må man jo prøve at se, om man kan gøre det ved at overbevise de danske vælgere om, at udlandet synes, det er en forkert politik, regeringen fører.
Knud Erik Kirkegaard (KF), 1999-12-01:
Vi er positive over for forslaget, men må naturligvis tage forbehold over for eventuelle problemstillinger, der kunne dukke op under udvalgsarbejdet, herunder også i forbindelse med et nøjere studium af høringssvarene. Da jeg skrev manuskriptet, havde jeg endnu ikke set høringssvarene.
Søren Søndergaard (EL), 1999-03-19:
Så synes vi, der er en helt særlig diskussion, som der er behov for at tage hul på, og det er, hvordan vi undgår, at støtte til repatriering - også god støtte til repatriering - bliver en støtte til den enkelte i modsætning til støtte til det kollektiv, den pågældende vender tilbage til.
Mette Frederiksen (S), 2015-05-22:
Det skal naturligvis sikre, at Danmark på den ene side som et lille land og et lille samfund kan påtage sig den svære integrationsopgave, der følger med eksempelvis flygtninge, både af hensyn til vores kommuner, af hensyn til den danske befolkning og sådan set også af hensyn til de flygtninge, som vi yder beskyttelse i Danmark.
Mikkel Dencker (DF), 2008-04-29:
Jeg sad her og lyttede til ordførerens tale for lidt siden, og hvis man skal bedømme Ny Alliances indstilling til lovforslaget her ud fra fordelingen af ris og ros, jamen så virker det, som om Ny Alliance er ret utilfreds med den aftale, som man selv har indgået her.
Jette Gottlieb (EL), 1999-12-09:
Det er ikke en rimelig ordning, men kan den ikke fjernes, må den i det mindste beskattes som alle andre frynsegoder, og jeg kunne forestille mig, at ved næste finanslovforlig vil det være en af de frynsegodejagter, der vil bidrage til en eller anden kasse, hvor der skal findes nogle penge.
Lene Espersen (KF), 2003-03-26:
Med hensyn til personerne på tålt ophold synes jeg, at det er værd at få understreget, at den særlige statsadvokatur undersøger disse sager - og det er til hr. Peter Skaarup - om krigsforbrydelser, folkedrab, terrorhandlinger, andre alvorlige forbrydelser begået i udlandet. Statsadvokaten har oplyst, at man har modtaget 28 sager, og der har været grundlag for at indlede efterforskning mod 25 personer.
Eigil Andersen (SF), 2014-12-02:
Derfor er det en rigtig god og rimelig idé, at når man er ung på STU, særligt tilrettelagt ungdomsuddannelse, hvor den indtægt, man får, ikke er særlig høj, får man nu lov til at have et fritidsjob, hvor man kan have en vis løn, uden at der skal modregnes i den ydelse, man får, i kraft af at man går på STU, altså uddannelseshjælp.
Hans Christian Schmidt (V), 2016-04-27:
Transport- og Bygningsministeriet har ingen særlig viden om privatbanernes tilstand, men Danske Regioner har tidligere fremført, at der også på andre baner end Tølløsebanen er et efterslæb, og at det årlige investeringsbehov i perioden 2016-2025 bliver højere, end det er i dag, og endnu højere, hvis man har en ambition om fornyelse og forbedringer af privatbanerne.
Bendt Bendtsen (KF), 2004-06-01:
Jeg har den holdning, at jeg synes, at den energiaftale, der er indgået den 29. marts, er en god aftale, der er med til at underbygge den teknologi, vi allerede kender, og jeg mener også, at der i de tiltag, der er lavet i 29. marts-aftalen, er perspektiver, der ser frem mod både brint som brændstof og andre ting.
Lisbeth Bech Poulsen (SF), 2012-12-12:
Vi er meget optaget af, at finanssystemet bliver reguleret, så almindelige mennesker ikke skal betale, og jeg vil gerne sige, at jeg synes, det er lidt underligt, at hr. Kristian Thulesen Dahl åbenbart er mere bekymret for bankerne end for skatteyderne, som i EU siden 2008 har betalt 4.500 mia. euro.
Pia Kjærsgaard (DF), 2021-12-21:
Jeg troede faktisk lige indtil i morges, at det var sådan – sådan som det også var under rigsretssagen – at man ikke havde clearingsordningen i en så alvorlig sag, hvor hvert folketingsmedlem personligt må afgive sin stemme og kigge fru Inger Støjberg i øjnene og sige, at det mener man, i stedet for at man rent ud sagt gemmer sig bag en clearingsordning.
Ole Sohn (SF), 2001-05-29:
Så vil jeg gerne spørge Venstre: Hvad er årsagen til, at Venstre ikke med det tilbud, Venstre fik i torsdags og i øvrigt også havde fået tidligere, har jeg erfaret fra regeringen, har sagt ja til at støtte lovforslaget mod at få en ordning, så virksomheder skulle melde fra, hvis de ikke ønskede at gøre brug af licitationsloven, frem for som nu at melde sig til?
Mette Thiesen (NB), 2021-04-22:
I Nye Borgerlige ønsker vi dog ikke, at kommunalbestyrelsesmedlemmerne skal være en del af bestyrelsen, men med en bestyrelse eksempelvis bestående af pårørende og ledelse på plejehjemmene har man bedre mulighed for at sikre, at sager som dem, vi så med Else og Niels, ikke sker.
Arne Melchior (CD), 1998-04-21:
Jeg vil godt benytte lejligheden til med største taknemmelighed at anerkende, at masser af advokater ofrer langt, langt mere tid, end de får betaling for; men det hindrer ikke, at der er en lang række sager, hvor advokaten ikke har mulighed for at gå tilstrækkeligt i dybden og gøre sig tilstrækkelig umage med sagen.
Per Stig Møller (KF), 2015-02-05:
Så når vi taler om, hvor dårligt det går den grønlandske økonomi – det går også dårligt, og Grønland skal selv rette det op; der er en selvstyrelov, hvor man har ansvaret for økonomien – er der altså ting, vi har et medansvar for, og som vi kan gøre noget ved.
Ole Hækkerup (S), 2010-03-03:
Mit spørgsmål er på den baggrund så: Hvis ministeren havde været minister dengang, da man indgik finanslovaftalen, havde klima- og energiministeren så arbejdet for, at de 400 mio. kr. ville være blevet anvendt på en sådan måde, at vi havde fået den maksimale effekt for at gøre det her land uafhængigt af fossile brændsler, altså den maksimale effekt for at reducere vores CO2-udslip, i modsætning til den løsning, der faktisk er kommet ud af finanslovaftalen?
Carsten Hansen (S), 2003-10-22:
Vi er enige om i forligskredsen, at evalueringer og selvevaluering er et godt redskab, men der er ikke tale om en udvidelse af evalueringerne, der er tale om, at man vil bruge dem mere konstruktivt og på en bedre måde, som et redskab og et værktøj i det daglige arbejde.
Knud Erik Hansen (SF), 2001-02-06:
Men det, der står tilbage som et grundlæggende spørgsmål, som må undre befolkningerne rundtomkring, og som også undrer os andre, er, hvorledes det kan være en styrkelse af bekæmpelse af kriminaliteten, at man fjerner grænsekontrollen, uanset alt det, andet man laver.
Bent Bøgsted (DF), 2009-12-09:
Dengang vi lavede loven om supplerende dagpenge, sad finansministeren som beskæftigelsesminister, og er det ikke korrekt, at der ikke var en eneste, der havde spekuleret i det med deltidsbrandmænd, at der ikke var en eneste organisation, der kom med indsigelser vedrørende deltidsbrandmænd, der ville have supplerende dagpenge, og at der derfor heller ikke var nogen, der umiddelbart tænkte det ind som et problem, da vi lavede reglerne om de 30 uger i forbindelse med de supplerende dagpenge?
Mikkel Bjørn (DF), 2025-11-21:
Der har længe været behov for, at vi får normaliseret pensionsalderen og vederlaget til ministre og folketingsmedlemmer, men aftalepartierne er blevet enige om, at fordi man som fremtidigt folketingsmedlem og minister skal overgå til en almindelig offentlig pensionsordning på ca. 18 pct. af lønnen, skal man altså tilsvarende have mere mellem hænderne i det månedlige vederlag.
Rasmus Prehn (S), 2009-11-05:
Fra socialdemokratisk side har vi jo noteret os, at Det Konservative Folkepartis nye kommunalordfører, hr. Jørgen S. Lundsgaard, virkelig har slået til lyd for kommunalt selvstyre og lyttet til kommunerne, og nu skal man også lade være med at bestemme alt fra centralt hold, nu skal der være noget mere kommunalt selvstyre.
Anders Fogh Rasmussen (V), 2004-10-05:
Vi vil foreslå styrket faglighed i lærer- og pædagoguddannelserne, og vi vil fremsætte forslag om, at de enkelte uddannelsesinstitutioner skal offentliggøre deres mål og deres resultater, bl.a. hvor mange der fuldfører uddannelsen, og hvor mange der finder beskæftigelse efter endt uddannelse.
Lars Dohn (EL), 2012-02-09:
Det vil sige, at hvis vi ikke både får skaffet boligerne og strammet op på sanktionerne over for dem, der beriger sig på boligmangelen, vil vi se et endnu værre boligmarked, hvor de der banditter i habitter f.eks. kan stjæle boligsøgendes opsparede småformuer.
Ole Birk Olesen (LA), 2014-02-18:
I det her tilfælde skal man altså opgive nogle strikse huslejereguleringer, som nogle partier er rigtig glade for, men jo for så til gengæld at løse det problem, at op til 100.000 boligejere, som gerne vil udleje deres egen bolig, ikke kan gøre det uden at komme i klemme i et system, der kræver af dem, at de udlejer til en pris, som er lavere end de omkostninger, de har.
Jesper Petersen (S), 2024-02-07:
Vi havde en debat tidligere i dag og kommer til at have en senere, og selve det her forslag er jo lidt en reprise og en genudsendelse af debatter, der har været om det samme tidligere, hvor det heller ikke har kunnet samle et flertal i Folketinget – meget få partier stemte for det i Folketinget, da det var til debat sidst – og det er jo af de samme grunde, som jeg har redegjort for her, og som udenrigsministeren også gjorde for et øjeblik siden.
Signe Munk (SF), 2021-04-27:
Vores udgangspunkt er dog et lidt andet, end beslutningsforslaget helt præcis lægger op til, fordi der for SF at se er voldsomt behov for at forfølge det spor, der handler om at reducere forbruget af jomfruelige ressourcer, mindske efterspørgslen og samtidig også sørge for, at der selvfølgelig er en systematisk kortlægning af, hvor de råstofressourcer, der er tilgængelige både til lands og til vands, så er.
Pernille Schnoor (ALT), 2017-06-02:
Jeg hilser det velkommen, at vi får noget common sense ind på området, så at vi frem for at have styringsprincipper, som f.eks. handler om ydelsesstyring, altså i forhold til hvor mange dage man er indlagt på hospitalet, i stedet inddrager patienterne i at vurdere, hvor mange smerter patienten f.eks. har, og om patienten har fået forbedret livskvalitet og er i stand til at gå på arbejde osv. Så jeg vil bare anerkende, at Enhedslisten har sat det her på dagsordenen, og jeg håber også på Socialdemokratiet.
Lene Espersen (KF), 1998-04-03:
meget afgørende, at anvendelsen af en formodningsregel foregår meget restriktivt og har meget tungtvejende årsager, idet den enkelte fiskers retssikkerhed ellers kan sættes på spil. I den forbindelse vil jeg gerne spørge ministeren, for så vidt angår det med straf for forsøg på overtrædelse, om det gælder ikke kun for danske fartøjer, men også for EU-fartøjer og ikke mindst for tredjelandes fartøjer, for jeg går ud fra, at det ikke kun er en regel, der skal bruges på danske fiskere.
Marianne Jelved (RV), 2009-11-05:
Vi er meget tilfredse med, at vi her forsøger at lægge et antal voksenog efteruddannelsescentre rundt i landet, knyttet til AMU-udbyderne, at der nedsættes et centerråd, og at vi også får opgaverne fra de eksisterende lokale voksenvejledningsnetværk overdraget til voksen- og efteruddannelsescentrene.
Margrethe Vestager (RV), 2010-12-15:
Der synes jeg, at ordførerens svar tyder på, at det der med en ordentlig og lav pris ikke har været vigtigt, at det ikke har optaget ordføreren i den lange periode, og hvis nu Rigsrevisionen ikke havde lavet en undersøgelse af det her område, ville ordføreren så have været ligeglad, fordi målet helliger midlet, og prisen kan være så høj, som den være vil?
Lene Espersen (KF), 2011-03-03:
Jeg vil også gerne på det her tidspunkt i relation til noget, som der blev spurgt til fra fru Pia Christmas-Møllers side, sige, at jeg selvfølgelig er fuldt ud indstillet på, at vi også mødes og sammen udveksler erfaringer om, hvad vi kan gøre bedre.
Christian Wedell-Neergaard (KF), 2006-02-02:
Men jeg vil sige, at der, hvor reklamer virker anmassende, hvor de ikke overholder de etiske krav, hvor de ikke er neutrale og har en vis saglighed, vil vi naturligvis ikke have nogen reklamer, og jeg har nævnt, at det er skolebygninger, det er sygehuse, det er rådhuse, det er andre bygninger.
Simon Emil Ammitzbøll (LA), 2013-05-29:
Jeg tror desværre, at spørgeren, hvis han havde læst lidt grundigere, ville opdage, at det, artiklen eller undersøgelsen i virkeligheden handler om, er, at man kan se ud over det blanke Øresund og misundeligt skue over mod Sverige og se, hvor mange gode ting de har gjort der, og at Danmark sådan lidt heldigt, fordi vi geografisk ligger tæt på, er kommet med i artiklen.
Christine Antorini (S), 2011-05-10:
Det er bare for at lægge vægt på, at når vi rejser debatten her i Folketingssalen, er det, fordi der har været så massivt et ønske om, at vi giver et ekstra løft til at fokusere på, hvordan vi som danskere klarer os bedst muligt i en international og stadig mere global verden.
Jesper Petersen (S), 2015-12-09:
Jeg læser spørgsmålet op: Mener ministeren, at det er rimeligt, at Danmark skævvrides mere økonomisk, og at borgerne i kommuner som Haderslev, Kolding, Tønder, Aabenraa og Sønderborg er med til at betale regningen for fastfrysningen af grundskylden i 2016, mens lettelsen ikke kommer borgerne i de samme kommuner til gode?
Rasmus Stoklund (S), 2021-10-07:
Jeg havde egentlig skrevet et spørgsmål ned hjemmefra, men så blev jeg så grebet af hr. Kristian Thulesen Dahls gode tale, at jeg i hvert fald måtte revidere det spørgsmål lidt her, for jeg blev bekymret for, om der var sket en misforståelse.
Birthe Rønn Hornbech (V), 2003-05-13:
Det er så principielt et forslag; det er et forslag, hvor man kan diskutere religionsfrihed og etik, og da forslaget er kommet så sent ind i hele forløbet og man også med rette kan rejse tvivl om, hvorvidt identitetskravet efter grundloven er opfyldt, og da den gruppe, det vedrører - nemlig jøderne - også efter vores opfattelse skal have lejlighed til at udtale sig, må vi altså stemme imod forslaget i dag.
Jane Heitmann (V), 2018-05-09:
Havde jeg nu været kræftpatient, eller havde situationen været den, at et familiemedlem var alvorligt syg, så havde jeg nok ikke taget så relativt let på oplevelsen, som jeg gjorde dengang, hvor jeg i stedet valgte at tage en snak med sygeplejersken om, hvordan jeg skulle forholde mig, når jeg nu havde fået kejsersnit.
Eigil Andersen (SF), 2015-04-14:
Alt i alt mener både LO, FTF, Danske Handicaporganisationer og Rådet for Socialt Udsatte også, at lovforslaget kan betyde en dårligere indsats over for socialt udsatte grupper med de her komplekse problemer, så det er ikke en kritik, som SF står alene med, tværtimod.
Steen Gade (SF), 2009-11-06:
Det, jeg synes Danmark skal arbejde for – og den diskussion bliver vi jo nok ikke færdige med i dag – er at få lavet et systematisk early warning-system, som er knyttet til FN-systemet, og som løbende informerer relevante organer, herunder FN's Sikkerhedsråd, om, hvor vi kan forudse at der på grundlag af klimaændringer vil blive nogle problemer.
Eva Kjer Hansen (V), 2004-11-05:
Når vi ser på de sager, der har været, og som har haft meget stor mediebevågenhed, har der altså været tale om kommunalt drevne plejehjem, og derfor er det uberettiget, når man siger, at det i den grad øger behovet for tilsyn, når det er andre end kommunerne, der driver plejehjemmene.
Kristian Bøgsted (DD), 2025-01-15:
Vi fjerner en rigtig stor del af deres kvoter og muligheder for at fange muslinger, plus at når de her muslinger, der ligger inde i Lovns Bredning, der nu ikke er blevet omplantet i så store mængder, vokser sig store og dør, kommer der altså for et forværret iltsvind omkring Lovns Bredning.
Per Clausen (EL), 2008-12-09:
: Er der flertal i Folketinget for at opfordre statsministeren til at gøre det, eller er det sådan, at Socialdemokraternes holdning stadig væk er, at vi skal vente og se, selv om vi nu altså er i den situation, at vi har en klar opfordring fra LO's formand til statsministeren?
Lars Løkke Rasmussen (M), 2024-05-17:
Noget af det bliver selvfølgelig en smule repetitivt, fordi jeg jo også i den forrige debat tilkendegav, at vi ser med dyb, dyb alvor og bekymring på den øjeblikkelige situation i Gaza og i hele området, risikoen for eskalation m.v., men først og fremmest jo den her humanitære katastrofe med over 35.000 dræbte, knap 79.000 sårede, vel tre fjerdedele af befolkningen i Gaza, der lever som internt fordrevne, og senest, som ordføreren for forslagsstillerne også var inde på, et Israel, som trods gentagne advarsler tager de første skridt mod en militær landoffensiv i Rafah, som man allerede ser konsekvenser af, og de kan blive endnu mere uoverskuelige.
Joachim B. Olsen (LA), 2013-10-03:
Så vil jeg gerne høre, når nu De Konservative har været ude at så tvivl om den her forsyningssikkerhedsafgift og de afgifter, der er i den her energiaftale, og som man åbenbart ikke har kunnet forudse: Er det så konservativ politik, at der skal være afgifter på det brænde, man får leveret hjem til sit hus?
Line Barfod (EL), 2008-04-02:
Men hvis vi bare holder os til, at man kommer til at stå alene, synes jeg, det er lidt væsentligt at få at vide, om Venstres holdning er, at hvis man selv har valgt at være alene, skal man ikke have noget særligt børnetilskud, men hvis det derimod er på grund af dødsfald, eller på grund af at den anden har villet skilles, eller man er blevet voldtaget, eller hvad der nu ellers kan være grunden til, at man slet ikke selv er skyld i, at man ikke ved, hvem den, der har befrugtet en, er, skal man have tilskuddet.
Karsten Hønge (SF), 2021-12-10:
Men jeg kan høre på debatten i dag, at der er folketingsmedlemmer eller partier, der, om jeg så må sige, har fået de her tegninger på hjernen og helt overdrevent nu mener, at det skal proppes ned i halsen i alle mulige temaer og alt muligt andet, som jeg måske ikke synes giver mening.
Morten Messerschmidt (DF), 2023-01-26:
Vi oplevede det i forsvarsforbeholdsafstemningen sidste år, hvor den igennem længere tid siddende forsvarsminister kunne vægre sig imod at svare på spørgsmål i forhold til ting, hun havde sagt osv. i den periode, hun var forsvarsminister, fordi hun umiddelbart før afstemningen var blevet transportminister.
Jesper Petersen (S), 2017-05-19:
Så jeg ville bare være helt sikker på, at Liberal Alliance stemmer for det, at der bliver forhandlinger, og at man lægger beslag på en del af næste års finanslov, for at gøre lige præcis det, som hr. Joachim B. Olsen er lidt lunken ved, nemlig at ansætte flere medarbejdere.
Nick Hækkerup (S), 2008-05-13:
Det er selvfølgelig, fordi danskernes villighed til at betale skat - den er heldigvis stor - hænger sammen med bevidstheden om, at pengene går til at finansiere den fælles velfærd, som vi ønsker og nyder godt af; den velfærd, som er garantien for det lige og frie samfund, vi har.
Thor Gunnar Kofoed (V), 2002-11-05:
Det er jo ikke sammenhængende, det er ikke rigtigt, især ikke på de få områder, hvor der er mindsteprissystemer i EU's markedsordninger, for der er som regel højere verdensmarkedspriser. Er det ikke bedre at bakke op om forslaget om, at man laver de afviklinger i et fornuftigt tempo, så selv de mindre landbrug har en chance for at overleve, i stedet for at gøre det helt uhensigtsmæssigt på baggrund af nogle påstande om billigere fødevarer?
Jonas Dahl (SF), 2014-12-17:
Vi har altså på mange områder drejet det politiske kompas i den rigtige retning, og så synes jeg egentlig, at man også skal glæde sig over, at centrum-venstre har vist, at man godt kan lave vigtige og væsentlige og visionære aftaler, hvor alle har haft viljen til at strække sig mod hinanden.
Helle Thorning-Schmidt (S), 2015-05-12:
Som hr. Lars Løkke Rasmussen vil vide, er der etableret en ganske fast praksis for, hvilken minister der besvarer spørgsmål fra Folketinget i en given sag, og derfor synes jeg selvfølgelig, at Folketinget er i sin fulde ret til at interessere sig for det her spørgsmål.
Jytte Andersen (S), 1999-02-23:
Jeg vil så sige til hr. Egil Møller: Ja, der er tale om en reel uenighed blandt Folketingets partier, ikke imellem de to regeringspartier, vil jeg så til almindelig beroligelse sige, men en reel uenighed mellem højre og venstre i denne sal. Vi ønsker ikke en liberalisering af lejeloven, og det er der partier, der ønsker.
Lise von Seelen (S), 2009-05-19:
Det har vi været meget optagede af, og vi har været meget optagede af, at barnets retssikkerhed også bringes i fokus, og at barnet virkelig får den bistand og hjælp og støtte udefra, som barnet har fortjent og har brug for, og vi har været optagede af, at den neutralitet, der skal være i bedømmelserne, inden man kan skride til denne foranstaltning, er fagligt bygget op.
Helge Adam Møller (KF), 2004-10-28:
Jeg kan ikke lade være med at starte med at kommentere en lille meningsudveksling mellem formanden for Retsudvalget, fru Anne Baastrup, og fru Lissa Mathiasen her for 15-20 minutter siden, hvor fru Anne Baastrup sagde, at en af grundene til, at vi ikke havde fået holdt det her møde i Retsudvalget, hvor vi i og for sig alle sammen var enige om at vi skulle sætte os rundt om bordet og diskutere nogle af de her ting, der bl.a. står i de her to rapporter, og som vi snakkede om sidste år, var de mange lovforslag og det kæmpe arbejde, der har været i Retsudvalget.
Morten Dahlin (V), 2023-05-31:
Altså, hvis man skal sætte det lidt hårdt op, er det jo i princippet ligegyldigt, om der er tusind frie milliarder til velfærd, infrastruktur eller grøn omstilling, hvis der ikke er nogen hænder, hvis der ikke er nogen hoveder, hvis der ikke er nogen mennesker, hvis der ikke er noget arbejdskraft til at udføre opgaverne.
Christine Antorini (S), 2011-02-23:
Men de helt store uddannelser er jo uddannelserne til lærer, pædagog, sygeplejerske og diplomingeniør, og netop fordi de er reguleret så kraftigt politisk, men har deres eget lovgrundlag på indholdet, er vi ikke særlig bekymret for at gå over til institutionsakkreditering her, fordi styringen ligger, når vi diskuterer læreruddannelsen, som vi jo gør jævnligt, i forligskredsen.
Julie Skovsby (S), 2019-04-30:
Hvis vi når dertil, at man bliver nødt til at betale af egen lomme eller forsikre sig for at få den hjælp og pleje, man har behov for, så bryder vi den kontrakt, som er hele grundlaget for den danske velfærdsmodel – den velfærdsmodel, som samtidig skaber den tryghed, der er indbegrebet af at leve i Danmark, nemlig at man som borger, der betaler sin skat, også kan regne med, at man selv og ens pårørende får hjælp den dag, man har brug for det.
Lone Dybkjær (RV), 2010-04-09:
Der er jo en enorm belastning, som også hr. Bjarne Laustsen har sagt, med de her enorme farthastigheder, der er, og det belaster selvfølgelig mekanikken i systemet, og dermed kan man sige, at det f.eks. kan være svejsninger og andet, der bliver overbelastet.
Jeppe Kofod (S), 2003-11-07:
Først til hr. Søren Søndergaard: Det er klart, at vi mener, at den aftale skal overholdes, men jeg noterede også i talen fra udenrigsministeren, at regeringen var parat til at skærpe kursen over for Israel, når det gælder diskussionen omkring varer fra Israel og bosætterområderne.
Morten Helveg Petersen (RV), 1999-11-18:
Vi finder også præciseringen af, at revisorer har beføjelser med hensyn til at revidere og assistere ved udfærdigelse af grønne regnskaber og vidensregnskaber, fornuftig, og det forhold, at revisorer fremover også skal kunne drive revisionsvirksomhed i partnerselskabsform, kan vi heller ikke have nogen indvendinger imod.
Bjarne Laustsen (S), 2008-11-05:
Og derfor er mit spørgsmål: Når de to arbejdsmarkedsordførere synes, det er for galt, at man kan komme i den situation, at man mister sin forsørgelse, er regeringen så enig i det synspunkt, at det kan ske, og at der er situationer, hvor en kommune bare stopper forsørgelsen, fordi den ikke har noget andet tilbud - det næste tilbud i rækken er måske ikke klar, eller der er simpelt hen bare problemer med hensyn til varighedsbegrænsningen?